Heino Sõna
Heino Sõna (5. veebruar 1937 Urvaste vald, Võrumaa – 10. detsember 2019) oli eesti kandlemängija. Heino Sõna isa oli lõõtspillimängija Karl Sõna. Muusikuna hakkas Heino Sõna tegutsema 1950.–1960. aastatel Otepääl. Hiljem elas ta Karksi-Nuias. Eelkõige oli ta tuntud traditsioonilise kandle mängijana, kuid ta oli ka Eesti esimene elektrikandlemängija. Heino Sõna osales Eesti Folkloorinõukogu rahvakandlemängijate kaardistamise ja jäädvustamise projektis ning õpetajana August Pulsti õpistu korraldatud rahvapilli koduõppe projektis.